AaB's cheftræner Kent Nielsen ser frem til mødet med FC Nordsjælland, som senest var på besøg i Aalborg i august 2012, hvor opgøret sluttede 1-1. - Når vi møder FC Nordsjælland, bliver vi særligt testet på vores defensive organisation og vores presspil. - For at opnå et godt resultat mod FC Nordsjælland skal disse parametre helst fungere, ligesom vi spillemæssigt skal præstere på samme høje niveau som i årets første to hjemmekampe mod OB og Esbjerg, påpeger Kent Nielsen. - Der er ikke tvivl om, at vi i foråret ikke har opnået det pointantal, som vi havde håbet på, men kvaliteten af præstationerne i de to hjemmekampe har været i orden, og vi har en tro på, at vi i morgen med en variation af direkte spil og i perioder mere tålmodigt spil kan få tingene til at gå vores vej, siger Kent Nielsen. Anders Due er eneste mand på skadeslisten.
Lasse Nielsen og Rasmus Thelander er klarmeldt og indgår i truppen, når AaB lørdag får besøg af de forsvarende danske mestre fra FC Nordsjælland.